My nuwe wasmasjien | Die Joernaal van Kaalvoet
« My Sunday-go-to-meetings en die N1-verkeer
My Eerste Kaping »
My nuwe wasmasjien
September 7, 2009 deur Kaalvoet
Een van die menige voordele van 'n musikant wees, is dat hoewel die hele familie skaam is vir jou (oor al die drugs en lang hare ander persepsies) is dat hulle jou skelm jammer kry. Gevolglik, word alle huistoebehore wat in onbruik verval, na jou kant toe aangestuur. Ek het in die onlangse verlede 'n TV, 'n wasmasjien en 'n bank ryker geword.
Ek het aanvanklik 'n twin tub gehad om my klere mee skoon te sukkel, maar die ding was bloot te veel moeite. Mens moet byvoorbeeld water met 'n houspaaip intap. As jy dan besluit die wasgoed is skoon genoeg, moet jy daar staan met die houspaaip en die hele spoelproses fasiliteer, want niks gebeur automaties nie. Mens moet daai knoppie heen en weer draai tussen rinse en drain en heeltyd die ding optop met die houspaaip. En dan as alles mooi gespoel is, spin jy vir die res van die dag want die spindrommetjie was so klein dat mens vier keer moet spin om die hele bondel wasgoed gespin te kry.
Groot was my opgewondenheid dus toe ryk familie hulle frontloader op my stoep aflaai, want die ding kan self water intap, en alles. Met groot moeite en 'n hamer het ek dit reggekry om kombuis se kraan aan te pas dat die mens die wasmasjien se ingeboude houspaaip kan koppel. Ek loop soek toe my heel vuilste jeans in my kamer en gooi dit in die wasmasjien en kies "koue was" (die ding is so oud, hy wys nog Afrikaans). Ek sit dit ding aan en die ding tap water. Dis bakgat dink ek toe by myself, en tap 'n kelkie wyn en gaan sit op die stoep.
Glo dit of nie, daai wasmasjien doen alles self. Hy was en spoel en gaan tekere. Toevallig toe ek weer in die kombuis kom vir die opvolgdop slaan die ding oor in spin en jaag my in my kombuis rond. Ek het toe bo-op hom gespring en hom teruggestoei tot op sy plek langs die yskas, en gewag dat hy klaar spin.
Gelukkig, ek het mos 'n 13 spanner en ek mechanic toe die wasmasjien oop agter om die drom te balanseer. Ek sien toe dat mens net daai ystertjies moet uithaal en dan werk die spul reg.
Gisteraand toe ek van Citrusdal kom, sien ek kans om weer die wasmasjien uit te try. Ek gooi toe 'n bondel klere in, en gaan sit voor my (nuwe) TV vir die Sondagaandfliek, kompleet met 'n kelkie van die Boland se beste vir die effek. My TV is lekker klein, sodat dit kan lyk soos 'n groot een wat ver is. Dit skep die illusie van spasie in my huis.
So halfuur in die movie in hoor ek hoe val die water buite, en dink, Hel maar dit reen nou lekker. In een van die vele advertensiebreuke op eTV, staan ek op om te herlaai. In my kombuis gekom, gly ek en val amper my moer suur onder die wasbak in.
In my oorywerigheid met my 13 spanner het ek sommer die pomp gediens en die filter ook skoongemaak. Die water het dus heelwat sterker uitgekom as die vorige keer, en toe spring dit pyp uit die wasbak uit en pomp al die water op die vloer uit.
Ek drapeer deesdae 'n sandsak bo-oor die pyp om seker te maak dit gebeur nie weer nie. Want niemand in die familie het my nog 'n mop gegee om die kombuis droog te kry nie.
Posted in Die Rock&Roll highway | 7 Kommentaar
op September 7, 2009 at 11:01 nm | Antwoord boendoe
op September 8, 2009 at 12:33 nm | Antwoord Nelba
Ai daai laaste een het al met my ook gebeur. En die huis waarin ons gebly het was boonop skeef (of iets) want die water het 'n dam gaan vorm. Op die sitkamermat.
op September 8, 2009 at 9:32 nm | Antwoord gustav
Jirrrrrre! … ek sou so graag daar wou wees om te sien hoe daai masjien virre Kaalvoet vol dop innie kombuis rondjaag … 🙂 Classic!
op September 10, 2009 at 12:58 nm | Antwoord Girl van die Suburbs
Jissie ek het nou so lekker gelag!
Toe ek in my plekkie intrek en vir die eerste keer my wasgoed was wou ek ook weghol van moedeloosgeid… Ek is die eerste intrekker en ek is 'n girl wat nie daaraan sal dink nie…niemand se vir my ek moet eers die uitvoer pyp in die muur check voor ek die afvoer pyp van die masjien indruk nie. Dit was nog vol sement van die bouery en die water het tot op my matte uitgepomp…
op September 12, 2009 at 9:20 nm | Antwoord maxie
op September 16, 2009 at 3:58 nm | Antwoord Sigeuner
Gus, sien ek die prentjie in kleur. Kaalvoet wat kelkie in die lug rondhardloop en oor sy skouer kyk en kort-kort skreeu:" voetsek! voetsek!" En die masjien jaaaaaaag hom. Om die tafel, om die 2 barstoele…..